ΣΤΡΑΤΗΓΙΚΟ ΣΧΕΔΙΟ ΤΗΣ ΕΠΙΤΡΟΠΗΣ «ΕΛΛΑΔΑ 2021»

**Εισαγωγή**

Σκοπός της Επιτροπής «Ελλάδα 2021», πέρα από τον σχεδιασμό του εορτασμού της συμβολικής επετείου των 200 χρόνων από την Επανάσταση είναι να οργανώσει ένα συνολικό πρόγραμμα δράσεων και εκδηλώσεων, με στόχο να επανασυστήσουμε την Ελλάδα . Από την αρχή της σύγχρονης ιστορίας μας μέχρι και σήμερα , δηλαδή στην πορεία αυτών των 200 χρόνων. Θα προβάλλουμε τα επιτεύγματά μας που δεν είναι λίγα, θα αναδείξουμε τις δυνατότητές μας , θα θυμίσουμε και θα θυμηθούμε τη στενή μας σχέση με τους αγώνες και τις αγωνίες που καθόρισαν τη σύγχρονη εποχή αλλά και θα σταθούμε σε αδυναμίες μας και σε λάθη μας .

Σε επίπεδο περιεχομένου, οι δράσεις που θα ενταχθούν στο πρόγραμμα της Επιτροπής, θα κινηθούν σε τέσσερις άξονες.

1. **«Η Επανάσταση του 1821 ως καταστατικό στοιχείο της Ελληνικής Ιστορίας, αλλά και ως ψηφίδα της παγκόσμιας Ιστορίας. Α**ντικείμενο του άξονα είναι η καλύτερη κατανόηση της Επανάστασης του 1821, η ανάδειξη της παγκόσμιας σημασίας της, η σχέση της με τις άλλες επαναστάσεις που συνέβησαν την ίδια περίοδο, το πώς επηρέασε τον υπόλοιπο κόσμο αλλά και το πώς επηρεάστηκε από αυτόν.
2. ***«Η Ελλάδα σήμερα μετά από μία πορεία 200 χρόνων»***. Αντικείμενο του άξονα είναι η ανάδειξη των δυναμικών στοιχείων της σημερινής ελληνικής κοινωνίας μέσα από τη δημιουργικότητα και τις δράσεις ομάδων ατόμων, φορέων, οργανισμών Τοπικής Αυτοδιοίκησης , ΑΕΙ, ερευνητικών κέντρων, πολιτιστικών κέντρων κλπ. Παράλληλα θα επιδιωχθεί η μέγιστη προβολή της σύγχρονης Ελλάδας στο εξωτερικό, με παρουσία σε διεθνείς εκθέσεις και διεθνείς οργανισμούς, υπό τη γενική ομπρέλα "1821-2021: this is modern Greece".
3. **«*Έλληνες που αφήνουν το αποτύπωμά τους στον κόσμο τα τελευταία 200 χρόνια»*** Αντικείμενο του άξονα είναι να προβληθεί η ζωή και το έργο Ελλήνων, οι οποίοι άφησαν το αποτύπωμά τους τόσο στην Ελλάδα, όσο και στο εξωτερικό.
4. **«Το 2021 ως παράθυρο για την Ελλάδα του μέλλοντος».** Εδώ θα ενταχθούν δράσεις που θα επικεντρωθούν στις προοπτικές της χώρας για το μέλλον και θα αναδείξουν το πώς φανταζόμαστε και θέλουμε την Ελλάδα των επόμενων χρόνων.

Οι διάφορες δράσεις, θα έχουν ως αναφορά είτε το εσωτερικό της χώρας, είτε το εξωτερικό, η δε μορφή τους θα ποικίλει: σε αυτές θα περιλαμβάνονται επιστημονικά συνέδρια πολιτιστικές εκδηλώσεις επαγγελματικές και εμπορικές εκθέσεις αλλά και δράσεις που θα αφήσουν παρακαταθήκη για το μέλλον , όπως περιβαλλοντικές παρεμβάσεις, ανάπτυξη υποδομών κ.α

**Το έργο της Επιτροπής και της Ολομέλειας**

Το ***πρώτο έργο*** της Επιτροπής, θα είναι να δημιουργηθεί ένα ΗΜΕΡΟΛΟΓΙΟ στο οποίο θα αποτυπωθούν όλες οι δράσεις, που έχουν σχεδιαστεί και πρόκειται να υλοποιηθούν από Ιδρύματα, Πανεπιστήμια, ΟΤΑ και άλλους φορείς, με στόχο την καταγραφή τους. Ακόμα και αν η Επιτροπή δεν έχει συμμετοχή στον σχεδιασμό τους, (αφού οι φορείς που τις υλοποιούν έχουν ενεργήσει μόνοι τους, έχουν βρει τους πόρους και έχουν διαμορφώσει το περιεχόμενό τους), εκ των πραγμάτων, αποτελούν μέρος του όλου προγράμματος που θα υλοποιηθεί επί τη ευκαιρία της Εθνικής επετείου των 200 ετών και ως εκ τούτου, πιστεύουμε ότι πρέπει να ενταχθούν στο συνολικό Ημερολόγιο.

Το ***δεύτερο έργο*** αφορά την Ολομέλεια και είναι η διαχείριση των προτάσεων που θα καταθέσουν προς αυτήν διάφοροι φορείς και ιδιώτες. Οι προτάσεις θα υποβάλλονται μέσω της ψηφιακής πλατφόρμας που έχει αναπτυχθεί, όπου θα γίνεται και η αξιολόγησή τους από τα μέλη της Ολομέλειας. Για τη διαμόρφωση του συνολικού προγράμματος, μεταξύ άλλων, θα συνεκτιμώνται στοιχεία, όπως η συμβατότητα των προτάσεων με τους άξονες του προγράμματος, η δυνατότητα συνδυασμού των προτάσεων μεταξύ τους ώστε να αυξάνεται η εμβέλεια τους.

Το **τρίτο και ιδιαίτερα σημαντικό έργο** της Ολομέλειας, θα είναι η σχεδίαση δράσεων οι οποίες θα προταθούν προς τους κατάλληλους φορείς, προκειμένου να τις υλοποιήσουν***.***

Ο στόχος είναι να παρακινηθούν όσο το δυνατόν περισσότεροι, προκειμένου να συμμετάσχουν στο Πρόγραμμα ΕΛΛΑΔΑ 2021 για να ***«δείξουμε τον σεβασμό μας στην Ιστορία μας , να τιμήσουμε τους ανθρώπους μας, να γνωρίσουμε και να αναδείξουμε την χώρα μας και να σχεδιάσουμε το μέλλον μας»***

Για την υλοποίηση αυτού του έργου, η Επιτροπή έχει σημαντικά συγκριτικά πλεονεκτήματα. Πρώτα από όλα, η στελέχωση της Ολομέλειας εγγυάται την ποιότητα των προτάσεων που θα διαμορφωθούν. Επίσης, μόνο η Επιτροπή έχει τη δυνατότητα δράσεων πανελλαδικής εμβέλειας, αφού εκ του ρόλου της καλείται να εμπλέξει και το τελευταίο χωριό της χώρας, χωρίς εξαιρέσεις αλλά με επιμονή στο πλαίσιο που οριοθετούν οι τέσσερις άξονες. Τέλος, η Επιτροπή έχει τη νομιμοποίηση να δρα εκ μέρους της Πολιτείας, με στόχο όχι την προβολή κάποιου ή την ιδιοκτησία των δράσεων που θα γίνουν, αλλά τη δημιουργία μιας θετικής δυναμικής μέσα στην κοινωνία για την επέτειο των 200 χρόνων.